Վարդգես Մովսիսյան

Վարդգես (Վարդան) Կարապետի Մովսիսյան (), հայ դրամատուրգ, լրագրող։ ԽՍՀՄ գրողների միության անդամ 1978 թվականից։ ԽՄԿԿ անդամ 1967 թվականից։

Կենսագրություն 
Վարդգես Մովսիսյանը ծնվել է 1935 թվականի նոյեմբերի 10-ին, Լենինականում։ 1954 թվականին ավարտել է Լենինականի Շիրվանզադեի անվան միջնակարգ դպրոցը։ 1956-1958 թվականներին աշխատել է Լենինականի Ասքանազ Մռավյանի անվան դրամատիկական թատրոնում՝ որպես բեմի բանվոր, 1958-1962 թվականներին՝ հաղորդավար «Լենինականյան կյանք» ռադիոհաղորդումների խմբագրությունում, 1969-1973 թվականներին՝ նույն խմբագրությունում խմբագիր, 1973-1978 թվականները «Տեքստիլագործ» բազմատպաքանակ թերթի խմբագիր Լենինականում։ 1978 թվականի հոկտեմբերից աշխատել է Լենինականի «Բանվոր» թերթում։ 1966 թվականին Լենինականի Ա. Մռավյանի անվան դրամատիկական թատրոնը բեմադրել է նրա «Կանչող հեռուներ», 1972 թվականին՝ «Կապույտ լճակներ», 1973 թվականին՝ «Ախ, այդ Շուշանը» պիեսները։ Վերջինս բեմադրվել է նաև Ստեփանավանի, Իջևանի, Ախալքալաքի, Արթիկի, Շամշադինի, Կիրովականի ժողովրդական թատրոններում։ 1975 թվականին Լենինականի պետական տիկնիկային թատրոնը բեմադրել է Մովսիսյանի «Կանաչ լապտերիկ» և «Մեզ չմոռանաք» հեքիաթ-պիեսները։

Մահացել է 1988 թվականի դեկտեմբերի 7-ին՝ ավերիչ երկրաշարժից։

Երկեր 
 Կանչող հեռուներ (Պիեսներ), 1987։
 Եղիցի երկիր, Լույս, 1991, 246 էջ։

Ծանոթագրություններ 

Գյումրի քաղաքում ծնվածներ
Հայ դրամատուրգներ
Հայ լրագրողներ
ԽՍՀՄ գրողների միության անդամներ
ԽՄԿԿ անդամներ
Սպիտակի երկրաշարժի զոհեր